ไฟแนนซ์ทูเดย์
โครงการรีไฟแนนซ์หนี้บัตรเครดิตถือว่ากร่อยสนิท
11 ส.ค. 2554

โครงการรีไฟแนนซ์หนี้บัตรเครดิตถือว่ากร่อยสนิท 
โดย..นายเซเว่น
เพราะไม่รู้ว่า แบงก์ออมสิน กรุงไทย และอิสลามแบงก์ ไปตกลงกันอีท่าไหน เงื่อนไขถึงออกมาว่าต้องถูกยึดบัตรเครดิตที่ใช้อยู่ทั้งหมด ทำให้ลูกหนี้ผู้ถือบัตรเครดิตส่ายหน้าหนีกันหมด ความเป็นจริงเงื่อนไขที่ กรณ์ จาติกวณิช รมว.คลัง แถลงไว้วันเปิดตัวว่า จะยึดเฉพาะบัตรเครดิตที่นำมารีไฟแนนซ์เท่านั้น ลูกหนี้จะเก็บไว้ใช้เป็นบางใบก็ทำได้ แต่ทางปฏิบัติกลับไม่เป็นดั่งนโยบาย ฮ่าๆๆๆ




บิ๊กออมสินออกมาแก้ต่างว่า จะออกบัตรเครดิตของธนาคารให้ลูกหนี้ที่มารีไฟแนนซ์ หากผ่อนชำระหนี้ดีเป็นเวลา 1 ปี ก็ไม่รู้ป่านนั้นลูกหนี้บัตรเครดิตจะยังมีชีวิตอยู่หรือเปล่า เพราะไม่มีบัตรเครดิตมาใช้รูดซื้อสินค้าหมุนเงินใช้จ่ายประทังชีวิต
เห็นทีงานนี้ กรณ์ ต้องเรียกบรรดาผู้บริหารของ 3 แบงก์รัฐ มาติวเข้มเป็นการด่วน เพื่อพลิกเกมแก้สถานการณ์ใหม่ เพราะหากทิ้งไว้อย่างนี้อีกไม่กี่วัน เห็นทีโครงการนี้จะแห้งเหี่ยวเฉาตายแน่ๆ ถึงตอนนั้นคงหนีไม่พ้นถูกฝ่ายการเมืองดึงไปโจมตีว่า ล้มเหลว เหมือนไข่ชั่งกิโล ที่ไอเดียดี แต่ปฏิบัติกลับติดลบเอา มั่กๆๆ
ขณะที่โครงการบ้าน 0% ของเสี่ยวรวิทย์ ชัยลิมปมนตรี ผู้อำนวยการธนาคารอาคารสงเคราะห์ (ธอส.) พอเอาตัวรอดได้ แต่ไม่ดังล้นลั่นทุ่งเหมือนที่คาดไว้ ถึงวันนี้ยังไม่เต็ม 2.5 หมื่นล้าน เร่งมือหน่อยเพ่
ปลัดกระทรวงการคลัง อารีพงศ์ ภู่ชอุ่ม เป็นปลื้มเอามั่กๆ หลังกินดีหมีสวมหัวใจเสือออกมาให้สัมภาษณ์สวนหมัดว่า นโยบายหาเสียงพรรคการเมืองต่างๆ ที่แข่งกันลด แลก แจก แถม แบบเลือดขึ้นหน้าเหมือนเล่นการพนัน จะทำให้ฐานะการคลังของประเทศพังพาบจนยุทธศาสตร์จัดทำงบสมดุลภายใน 5 ปีไม่สำเร็จแน่ ส่งผลให้บรรดาผองเพื่อนข้าราชการโทร.มาเชียร์ให้กำลังใจกันเป็นแถวว่า “ตุ้มนายแน่มาก”